google/wiki40b huggingface dataset:
Baptiste Rollier

Idrettskarriere

Rollier var ingen stjerne som juniorløper, men greide å kvalifisere seg for den sveitsiske troppen til junior-VM i Alicante i 2002. Med seg hjem fikk han 20.-plass på mellomdistanen som beste resultat i sitt siste juniorår.
Rollier har vunnet orienteringsverdens største klubbstafett, Jukola tre ganger. Han vant sammen med Vehkalahden Veikot i 2006 og med Kristiansand OK i 2009 og 2015.
I VM-sammenheng har Rollier bidratt til to medaljer for Sveits. Den første kom i 2008 da han sammen med Matthias Merz og Daniel Hubmann]] løp inn til bronse i tsjekkiske Olomouc. Samme år ble det også stafettsølv i EM. Året etter gikk sveitserne helt til topps under VM i Miskolc i Ungarn Igjen var det Rollier, Merz og Hubmann som representerte det sveitsiske laget. Dette gullet ble riktignok tatt i en konkurranse som i etterkant ble grundig omdiskutert ettersom tre lag stoppet opp på siste etappe for å hjelpe en skadet konkurrent.;  Thierry Gueorgiou (Frankrike), Anders Nordberg (Norge) og Michal Smola (Tsjekkia) ga opp sine lederposisjoner for å redde ham. Det Internasjonale Orienteringsforbundets konkurranseregler var et problem: regel 26.13 sier "Organisatoren må ugyldiggjøre en konkurranse hvis det til noe tidspunkt har vært omstendigheter som gjør konkurransen urettferdig eller farlig for deltagerne". Etter mye diskusjon bestemte juryen at resultatet likevel skulle stå.  
Rollier fikk også med seg gull og bronse fra nordisk mesterskap, henholdsvis fra 2007 i Bornholm og 2009 i finske Salo. Begge medaljene ble inkassert på stafett. Rollier har ikke vunnet noen individuell medalje i internasjonale mesterskap. Hans største individuelle prestasjon er verdenscupseieren han tok på mellomdistanse i Spania i 2014.
Adam og Eva (Montreux)

Adam og Eva er et fjernsynsprogram som var Norges bidrag til Underholdningsfestivalen i Montreux i 1978. Regien var ved Erik Diesen, som også hadde skrevet manuset med Rolv Wesenlund, Alfred Næss og Brad Ashton som medforfattere.
Programmet var 42 minutter langt.
Adam og Eva ble sendt på NRK TV 6. mai 1978.
Čierny Váh vannkraftverk

Čierny Váh vannkraftverk er et vannkraftverk som nytter to reservoarer i vassdraget Váh i det nordvestlige Slovakia. Dette er et såkalt pumpekraftverk, og installert effekt er inntil 735 MW.
23. juli

Navnedag

Brita, Britt, Brit.
Navnedagen er etter den hellige Birgitta av Vadstena, dette er hennes dødsdag i 1373.
Pseudodirphia

Utseende

Ganske store (vingespenn 80-100 millimeter), bredvingede, brunlige påfuglspinnere uten øyeflekker på vingene. Kroppen er forholdsvis spinkel. Vingene er avrundede hos begge kjønn. Forvingen har en smal, mørk tverrstripe. Noen arter har et sterkt, rosa skjær.
Larvene er lange og tynne, grønne, med forgrenede pigger som står i kontakt med giftkjertler.

Levevis

Larvene lever gjerne selskapelig, i alle fall som unge, på ulike busker og trær. Som andre påfuglspinnere har de voksne reduserte munndeler, og de tar ikke næring til seg. Noen flyr om natten, andre om dagen.

Neslehår

Larvene, til dels også de voksne sommerfuglene, er kledt med neslehår. Disse frigjør gift om man kommer i kontakt med dem og kan utløse hudirritasjon, av og til også mer alvorlige komplikasjoner. Larvene sitter gjerne i tette samlinger på trestammer, og er nokså godt kamuflert, slik at man uaktsomt lett kan komme i kontakt med dem.

Utbredelse

Slekten er utbredt i Mellom- og Sør-Amerika.
Daniel Hagerup

Liv

Daniel Hagerup ble født som nummer fire av fem barn av gårdbruker og smed Eilert Hagerup Eriksen Nastad og Guri Severine Danielsdt. Kulø. Han giftet seg med Anna Gjermundsdatter Øvrevik (f. 20. april 1879) fra Innersetra på Tustna. De bodde på Sjåheim under Gullstein på Tustna i perioden 1918–1937. Senere flyttet familien til Sykkylven på Sunnmøre etter invitasjon av møbelfabrikant Bernhard R. Tynes. Anna døde der i 1955. Daniel Hagerup døde også på Sykkylven.

Verk

Daniel Hagerup utsmykket den tidligere kirken i Sykkylven med treskjæring. Denne kirken brant den 2. februar 1983. Det var også i hans verksted at altertavlen i Brattvær kirke på Smøla ble laget. Hagerup skar ut selve alterbildet, mens det var en av hans elever som skar ut ornamentikken rundt alterbildet.
Han ble involvert i møbelproduksjon etter at Bernhard R. Tynes inviterte ham til møbelfabrikken sin i Sykkylven.
Den Kongelige Afstøbningssamling

Historie

Den Kongelige Afstøbningssamling ble grunnlagt i 1895 som en del av Statens Museum for Kunst. Det var brygger Carl Jacobsen som bestemte seg for å skape en avstøpningssamling for hele folket, hvor man kunne studere skulpturkunstens hovedverker. Enkelte av avstøpningene stammer fra 1700-tallet og var en del av Kunstakademiets samling, som inntil midten av 1900-tallet ble brukt daglig til å tegne og male etter som ledd i kunstnernes utdannelse. Samlingen ble først utstilt på Statens Museum for Kunst i Sølvgade og siden flyttet til Vestindisk Pakhus, som åpnet for publikum i 1995. 
Til tross for at Den Kongelige Afstøbningssamling består av en samling kopier, så er noen av skulpturene gradvis i ferd med å bli originaler. Flere av samlingens verker er avformet for så mange år siden, at originalskulpturene i dag ikke er i samme stand som ved tilblivelsen av avstøpningene. Avstøpningssamlingen representerer slik sett en mer intakt bevaringstilstand enn enkelte av originalene. 
I dag støper man i former med silikongummi som når inn i alle originalens fordypninger og som enkelt tas av. Tidligere var prosessen omstendelig. Man kunne bruke former av leire eller benlim; men normalt brukte man faste former i gips som møysommelig ble bygget opp rundt originalene av opp til flere hundre enkeltstykker, atskilt og satt sammen igjen for å støpe i dem med gips.
Acta Normisjon

Acta, barn og unge i Normisjon, er barne- og ungdomsorganisasjonen til Normisjon. Organisasjonens daglige leder er Kristian Sveinall Øgaard, mens Marit Elisabeth Berling er leder av Actas landsråd. Organisasjonen har rundt 22 000 medlemmer.
Acta ble opprettet i 2001 da Det norske lutherske Indremisjonsselskap, Langesundsfjordens indremisjonsselskap og Den norske Santalmisjon fusjonerte. Visjonen er at «Grensesprengende fellesskap hvor barn og unge møter, følger og ærer Jesus Kristus».
Organisasjonen har barnelag, familiearbeid, kor, ungdomsklubber og leirarbeid. Acta har utarbeidet flere konsepter som Soul Children, hvor Oslo Soul Children er flaggskipet, Amigos, SubUrban og Dig deeper.
Nothopleurus

Utseende

Store (40-50 millimeter), litt flate, blanke brunsvarte eller svarte trebukker. Antennene er betydelig kortere enn kroppen hos begge kjønn. Kjevene (mandiblene) er store og kraftige, særlig hos hannene. Pronotum er forholdsvis lite og har rundede, fint tannede sider. Det er meget grovt og tett punktert, særlig på sidene, i midten kan det være et blankt felt. Dekkvingene er nokså flate, uten markerte lengderibber eller tydelig punktering.

Utbredelse

Slekten er utbredt i Mellom-Amerika og det sørvestligste Nord-Amerika.
Minstrel

Minstrel oppsto på 1800-tallet med omreisende minstrel-trupper som ble svært populære i USA. De reiste rundt med varierte, folkelige show med komiske opptrinn, sketsjer, sirkusaktige innslag, sang og dans. Opprinnelig var det hvite aktører som sminket seg svarte, såkalte «blackface», og kledde seg ut som afroamerikanere. De ble fremstilt på rasistisk vis som dumme, late, overtroiske, men også musikalske. Dette var første gang afroamerikanernes musikk ble fremført utenfor plantasjene og kirkene.
Minstreltradisjonen utviklet seg videre til vaudeville, men holdt seg lenge etter at vaudeville-showene var på retur i 1920-årene.
Lag-EM i friidrett 2014

Superligaen

Sted: Eintracht-Stadion, Braunschweig, Tyskland

1. divisjon

Sted: Kadriorg Stadium, Tallinn, Estland

2. divisjon

Sted: Daugava Stadium, Riga, Latvia

3. divisjon

Sted: Dinamo Arena, Tbilisi, Georgia
Samiske geografiske navn i Namsskogan

Samiske geografiske navn i Namsskogan (knr 1740) angir stedsnavn i Namsskogan kommune som har en alternativ samisk form. Da stedsnavn kan referere til geografiske områder av noe utstrekning så kan de dekke flere kommuner.
De samiske stedsnavnene kan angis på forskjellig vis der det er etablert former på flere samiske språk. Dette skjer i grenseområder mellom språkene. Det er ni forskjellige former av samisk; sørsamisk, umesamisk, pitesamisk, lulesamisk, nordsamisk, skoltesamisk, enaresamisk, kildinsamisk og tersamisk. Det er også to utdødde former, kemisamisk og akkalasamisk. Bare sørsamisk er tatt med i denne oversikten for Namsskogan kommune.
Brannfunksjonærenes byggeselskap

Brannfunksjo­nærenes bygge­selskap var et boligselskap i Bergen som i 1919 reiste 42 leiligheter som en buet murrekke i skrått terreng på nordsiden av Rothaugen i Bergen. Rekken er vertikalt delt i 14 eiendommer med tilhørende parsellhager. Hver eiendom inneholder tre leiligheter over hverandre i samme trappeoppgang. Eieren bodde selv i en leilighet og måtte leie ut de to andre. Boligene er idag kjent som Ladegården Terrasse

Historikk

Prosjektet var det tredje kooperative boligprosjektet arkitekt Olaf Jahnsen tegnet på Sandviksiden i årene 1910–1915. De to andre, Typebyen og Kommunefunksjonærers Boligselskap, var allerede oppført da byggearbeidene etter lang tid kom i gang. Forsinkelsen hadde opprinnelig sin årsak i et ønske om rasjonell arealutnyttelse, noe som ikke uten videre lot seg kombinere med eiendommenes struktur og byggeforskriftenes bestemmelser om to trappeløp for boliger på 2 etasjer eller mer. For å unngå det som ble ansett som unødvendige trapper, skulle det bygges altaner som kunne fungere som rømningsvei til naboens leilighet. En slik løsning ville gi en gevinst tilsvarende ½ værelse pr. etasje i hver bygning. Byggeanmeldelse på dette grunnlag ble i første omgang avvist og det ble derfor den 6. oktober 1915 sendt søknad til Kongen om dispensasjon fra «Bergens bygningslov» av 1899.
Den 11. januar 1919 mottok stadskonduktøren departementets melding om at dispensasjonen var innvilget, noe som imidlertid var vel seint i forhold til muligheter for å komme i gang: Da Bergen brant 15. januar 1916 ble 2700 mennesker husløse. Forholdene de kommende år gjorde at prosjektet først var ferdig tre år senere.
Informasjon om Brannfunksjo­nærenes bygge­selskap finnes i arkivet etter Olaf Jahnsen, oppbevart ved Bergen Byarkiv. Her kan en vente seg å finne diverse originaltegninger, blåkopier, byggeanmeldelser og korrespondanse.
Sotra sorenskriveri

Sotra sorenskriveri var et sorenskriveri i Hordaland fylke mellom 1. juli 1955 og 1. september 1972. Sorenskriveriet oppsto ved kongelig resolusjon 23. desember 1954 som bestemte at Midhordland herredskriverembete skulle legges ned, og at de formelle oppgavene som hørte inn under herredskriveren nå skulle tilbakeføres til Midhordland sorenskriveri. Samtidig ble Midhordland sorenskriverembete delt i to deler, nemlig Midhordland sorenskriverembete med herredene Hålandsdal, Strandvik, Fusa, Samnanger, Os og Fana, og Sotra sorenskriverembete med herredene Austevoll, Sund, Fjell, Askøy og Laksevåg.
1. september 1972 ble Sotra sorenskriverembete formelt nedlagt, og med unntak av Laksevåg som ble lagt til Bergen byskriverembete, gikk de andre herredene under det tidligere Sotra sorenskriveri nå tilbake til Midhordland sorenskriverembete. 

Arkiv

Arkivet etter Sotra sorenskriveri er avlevert til Statsarkivet i Bergen. Sotra sorenskriverarkiv er på 38 hyllemeter. Der finnes også noen fellesarkivalier for de to sorenskriverembetene Sotra og Midhordland.
Toftbyn

Toftbyn er et tettsted i Falu kommune i Dalarnas län i landskapet Dalarna i Sverige. I 2010 hadde tettstedet 243 innbyggere.
Allround-VM på skøyter 2003

Allround-VM på skøyter 2003 ble arrangert i Göteborg 8 og 9. februar 2003. Gianni Romme fra Nederland ble verdensmester for menn, mens Cindy Klassen fra Canada ble mester for kvinner.
Andreas Borch Sandsdalen

Som kristen

Sandsdalen ble ansatt som reisesekretær i Norsk søndagsskoleforbund i 1943. 
Han avla teologisk embetseksamen i 1942 og ble ordinært til prest i 1946. På 1940-tallet var Sandsdalen redaksjonssekretær i Santalmisjonens blad, Santalen. Han ble menighetsprest i Sagene.
Sandsdalen holdt også mange morgenandakter på NRK radio.

Andreas-prisen

Andreas-prisen ble innstiftet i 1985 gjennom et samarbeid mellom avisen Vårt Land og en rekke kristelige organisasjoner med Kristen Filmtjeneste som bindeledd. Prisen ble oppkalt etter Sandsdalen.
Bohemannia

Utseende

De nordiske artene har vingespenn 5,5-9 millimeter og er dermed forholdsvis store til dvergmøll å være. De er kraftig bygde med gulhåret hode og hvite "øyelokk", kroppen er mørk. Vingene er gråbrunt-spraglete (B. pulverosella) eller mørkt bronsefarget med et hvitt tverrbånd (B. quadrimaculella).

Levevis

Som de fleste dvergmøll minerer larvene til denne slekten i blader, helst på løvtrær. Bohemannia pulverosella lever på epletrær (Malus spp.), både ville og dyrkede, mens B. quadrimaculella trolig lever på svartor (Alnus glutinosa). Larvene lager flateminer som kan dekke store deler av bladet. I alle fall noen arter kan være partenogenetiske.

Utbredelse

Slekten er utbredt i Palearktis. I Norge er det bare gjort enkelte funn av de to førnevnte artene i Sør-Norge.
Muntinlupa

Muntinlupa (offisielt City of Muntinlupa) er en by på øys Luzon i Filippinene. Den ligger i Metro Manila og har 504 509 innbyggere (folketelling i 2015).
Byen er inndelt i ni smådistrikt, barangayer, og samtlige er klassifiserte som urbane.
Utvekslingselev

Historie

Den første elevutvekslingen fant sted i 1947. Da reiste en gruppe europeiske ungdommer til USA i regi av organisasjonen AFS.

Norge

Norge har lange tradisjoner med elevutveksling og er også det landet i verden som sender ut flest utvekslingselever per innbygger.  Pr 2015 reiser rundt 3 500 norske elever på utveksling hvert år. 
Tradisjonelt har de fleste valgt å reise til USA med Storbritannia, Tyskland og Frankrike som andre populære vertsland. Fortsatt velger flesteparten å reise til USA, men stadig flere velger å reise til andre land.

Godkjenning

Det er mulig å få skoleår i utlandet godkjent som et år av videregående skole. Som regel må man da ta Vg2 i utlandet slik at man kan komme tilbake og begynne rett i Vg3. Det er opp til hver enkelt skole å bestemme hva som kan godkjennes.  Dersom man får skoleåret (forhånds)godkjent, kan man også søke støtte fra Statens lånekasse for utdanning.

Skole- og boforhold

Elever på utveksling blir som regel formelt innskrevet på skolen i utlandet og må følge undervisningen på lik linje med andre elever. Dette betyr at elevene også må gjøre lekser og ha prøver, men lærere viser også ofte forståelse for språklige begrensninger hos eleven.
Selv om det finnes utvekslingsprogrammer der eleven bor på internat ved skolen, er det vanligste at utvekslingselever bor hos en lokal familie i nærheten av skolen. Eleven blir en del av familien og må ta del i familieaktiviteter og også husarbeid. Eleven betaler selv for lommepenger

Kostnader

Et skoleår i utlandet koster i 2009 vanligvis mellom 30 000 og 80 000 kroner avhengig av organisasjon, land og type program. Lommepenger kommer i tillegg. Hvis man får skoleåret godkjent kan man få støtte fra Lånekassen på omtrent 45 000 NOK.

Søknadsprosess

Det er vanlig å søke om å reise på utveksling mellom ca et til et halvt år før avreise. Men til enkelte land kan det lønne seg å søke tidligere. Et eksempel er Australia som er kjent for å ha svært mange søkere per plass.
Angelo Berardi

Liv og virke

Berardi ble antagelig født Sant'Agata Feltria i Pesaro. Han fikk sin tidlige utdannelse under kapellmestereren ved domkirka i Forlì, Giovanni Vincenzo Sarti (1600–1655). Fra 1662 var Berardi selv kapellmester i  Montefiascone og mens han holdt denne posten fikk han undervisning av Marco Scacchi. I 1668 ble Berardi kapellmester ved domkirka i Viterbo. Fra 1673 var han kapellmester og organist ved domkirka i Tivoli og fra 1679 til 1683 i samme post i Spoleto. Fra 1693 var han kanonikus og kapellmester ved  S.Maria in Trastevere i Roma.
En kopi av avhandlingen Documenti armonici (Bologna 1687) befant seg i boet etter Johann Sebastian Bach.
Juris utriusque doktor

Juris utriusque doktor er en akademisk grad brukt av noen som har disputert for doktorsgraden i jus. Termen utriusque angir at personen har kompetanse innen både romersk rett (og avledede sivilrettslige systemer) og kanonisk rett.
Kårsta

Kårsta er et tettsted i Vallentuna kommune i Stockholms län i Uppland i Sverige. I 2010 hadde tettstedet 457 innbyggere.
Nosaby kirke

Nosaby kirke (svensk: Nosaby kyrka) ligger i Nosaby i Kristianstad kommune i Sverige. Kirken er i nygotikk og er tegnet av Helgo Zettervall.Den ble innviet i 1875.
På stedet kirken står har det tidligere ligget en stenkirke fra 1100-tallet.
Gebäude der Bundespressekonferenz

Gebäude der Bundespressekonferenz (norsk: Bundespressekonferenz' hus eller Den nasjonale pressekonferansens hus) er en bygning i Berlin, som tilhører den tyske journalistorganisasjonen Bundespressekonferenz.
Bygningen som ble oppført i 2000 etter planer av arkitektkontoret Nalbach & Nalbach, er beliggende ved elven Sprees høyre bredd ved Kronprinzenbrücke, på hjørnet av Reinhardtstraße og Schiffbauerdamm, like overfor parlamentsbygningene i Band des Bundes.
Bundespressekonferenz hadde tidligere en bygning i Bonn, i regjeringskvarteret Tulpenfeld.
Riker Electric Vehicle Company

Riker var en tidlig elektrisk bil bygget  i 1898 i Elizabeth, New Jersey.
Bilen var konstruert av Andrew L. Riker og de ble bygget i lite antall inntil selskapet ble absorbert av Electric Vehicle Company i 1901.
Innlandet (Kristiansund)

Innlandet er Kristiansunds minste øy, de andre er Kirkelandet, Nordlandet og Gomalandet. Tahiti er blitt et kjent kallenavn på Innlandet blant byens befolkning, og Tahitifestivalen er en musikkfestival som arrangeres hvert eneste år på øya. Den populære badeplassen Skjærva er flittig brukt om sommeren til bading, fotball, volleyball, basketball og soling. Innlandet har også en egen  matvarebutikk, barneskole og restauranter, ellers er mye av øya benyttet til boligformål. Øya har et areal på 0,73 km² eller 730 dekar, det høyeste punktet er Bautaen, 64 moh. Under Kanonbåtkrigen i 1808 sto et stort sjøslag ved Innlandet, og bautaen ble reist til minne om slaget.
Oksana Slesarenko

Idrettskarriere

Slesarenko deltok i sitt første VM ved VM i rullestolcurling 2005 i Skottland, der Russland kom på 15.-plass. Ved VM i 2007 kom de på 8.-plass, og ved VM i rullestolcurling 2011 på 4.-plass. 
Ved VM i 2012 vant Russland gull, med Slesarenko som ener. De slo Sør-Korea 9-1 i finalen. Ved neste VM, i 2013, kom de på 5.-plass. 
Hun var reserve ved Paralympiske vinterleker 2014 i Sotsji i Russland, der det russiske laget kom på 2.-plass, med Andrej Smirnov som skip. Her tapte de 3-8 for Canada i finalen.
Luksus

Luksus (fra latin luxus) er et fremmedord for det som er overdådig og ekstra flott. Det kan gjelde overdreven prakt og en livsstil som er preget av nytelse og behag, eller en tjeneste, et forbruk og materielle forhold som går ut over det som er rimelig eller strengt nødvendig. Begrepet er omtrentelig og kan omfatte luksusvarer som dyre biler, klokker og andre kostbare og eksklusive forbruksartikler såvel som luksuseiendommer og luksusvaner.
Det franske uttrykket de luxe kan brukes om luksus og det som er i særklasse.
Viesturs orden

Viesturs orden (latvisk: Viestura ordenis) er en  latvisk militær orden. Den ble innstiftet 12. juli 1938 i anledning tjueåret for Latvias uavhengighet til minne om det gamle latviske folks selvstendighetsvilje. Viesturs orden er oppkalt etter kong Viestur, også kalt Viesthard eller Vesthardus, som i 1219 ledet folket i Zemgale til kamp mot Sverdbroderordenen. Ordenen tildeles for militære fortjenester. Den kan også tildeles utlendinger. I årene Latvia var innlemmet i Sovjetunionen ble ordenen ikke tildelt. Viesturs orden ble gjenopptatt ved lov av 24. mars 2004. Den forvaltes etter dette av et ordenskanselli med en ordenskansler underlagt Latvias president, som er ordenens stormester. Viesturs orden rangerer som nummer to av Latvias ordener, etter Trestjerneordenen, men foran Anerkjennelseskorset.

Insignier

Ordenstegnene for Viesturs orden består av et hvitemaljert kløverbladkors i gull, der kløverbladene dannes av rød emalje. Mellom korsarmene er det plassert en enkelt rett stråle i gull. Disse erstattes av korslagte sverd ved tildeling til militære. Midtmedaljongen er hvitemaljert og bærer innskriften «VR» for «Vesthardus Rex». Baksiden bærer årstallet «1219» omgitt av ordenens motto: «confortamini et pugnate» («vær sterk og kjemp»).
Korset er opphengt i båndet i et ledd bestående av Latvias store riksvåpen. Ordenstegnet er det samme for alle klasser, men varierer i størrelse. Ordensstjernen er i sølv har fire tagger. Den varierer i størrelse etter klasse. Ordensbåndet er burgunderrødt.

Norske innehavere

Sverre Diesen ble i 2010 utnevnt til storkorskommandør av Viesturs orden for sin innsats for forsvarssamarbeid mellom Latvia og Norge. Oberstløytnant Jørn Erik Berntsen, samt Erik Irgens i Norske Reserveoffiserers Forbund, er begge utnevnt til offiserer.
Union internationale de pentathlon moderne

Union internationale de pentathlon moderne (UIPM) er det internasjonale idrettsforbundet for moderne femkamp, anerkjent av Den internasjonale olympiske komité (IOK) og tilsluttet Association of Summer Olympic International Federations.
UIPM ble stiftet i 1948, etter at idretten hadde vært på det olympiske programmet siden 1912 under IOKs direkte administrasjon. Forbundet tok over organiseringen av skiskyting i 1960 da denne idretten fikk olympisk status. Dette varte frem til 26. juni 1998 da skiskyting og moderne femkamp skilte lag, og skiskytingsporten ble selvstendig under International Biathlon Union.
UIPM organiserer i dag verdensmesterskapet i moderne femkamp og moderne femkamp i De olympiske leker, samt verdenscup og europamesterskap. Forbundet har sitt hovedkontor i Monaco.
Bakkropp

Ytre organer

Bakkroppen (abdomen) består hos virvelløse dyr, opprinnelig av elleve segmenter, pluss en såkalt «hale» (telson), men mange arter har færre synlige bakroppssegmenter, fra noen få, som hos husfluen, som bare har fem store synlige segmenter på bakkroppen.    
I mange arter er rester etter utvekster bevart på bakkroppen i form av haletråder (cerci), eggleggingsbrodder (gonopoder) og noen styli med ukjent funksjon. Hos larver av holometabole insekter er bakkroppsspissen forsynt med en fingerformet utvekst (pygopodium), som noen ganger er besatt av små torner, og som fungerer som en sjuende fot. 
Hvert bakkroppsledd er horisontalt delt i en  øvre del, et ryggskjold (tergitt), og en nedre del, et bukskjold (sternitt).

Brukt til kommunikasjon

Honningbien bruker bakkroppen til å kommunisere med de andre biene ved å «danse» og bevege seg i ulike mønster. Dette for å gi opplysninger om hvor og hvor langt det er til rike forekomster av mat. 
Lysbiller har spesielle lysproduserende organene er plassert på bakkroppen.  Larvene lyser nok som en advarsel til rovdyr om at de kan inneholde giftige kjemikalier.  Men for de voksne er det ofte hunnen som sender ut lysblink. Hun er vingeløs, sitter i vegetasjonen og gjør det for å tiltrekke seg partnere.
Søkekikkert

En søkekikkert eller søker er et lite hjelpeteleskop som er montert oppå det astronomiske teleskopet og rettet i samme retning. Søkekikkerten har vanligvis en mye lavere forstørrelse enn hovedteleskopet kan gi, og kan derfor se mer av himmelen. Dette gjør det lettere å lokalisere det ønskede astronomiske objektet på nattehimmelen. Noen søkekikkerter har trådkors for å markere nøyaktig hvor hovedteleskopet ser.
Søkekikkerter kommer vanligvis med en betegnelse på formen AxB, der A er forstørrelsen og B er aperturen til søkekikkertens objektivlinse i millimeter. For eksempel betyr 6x30 at søkekikkerten har et 30 mm objektiv og en forstørrelse på 6x. Denne betegnelsen er på samme format som den som brukes på de fleste kikkerter.
En 6x30 søkekikkert er minimumet for at søkekikkerten skal være nyttig på et amatørteleskop, og en 8x50 eller større er foretrukket.